Izvor: N1

Premijer Kosova Ramuš Haraidnaj je ocenio da je Srbija u suštini mini Rusija na Balkanu. On je na novogodišnjem susretu sa novinarima rekao da je Kosovo do sada kupovinom robe iz Srbije njoj omogućilo da kupuje oružje iz Rusije i da se naoružava.

"Ako se Srbija ne promeni, takse ostaju na snazi zauvek. Ako Srbija želi da se sporazumemo oko obostranog priznanja i da deluje u skladu sa evropskom i američkom logikom odmah ćemo ukinuti taksu“, kazao je Haradinaj.

On je podvukao da je taksa uvedena u cilju zaštite privrede Kosova. Kosovski premijer je rekao da će Vlada na čijem je čelu tokom sledeće godine posebnu pažnju posvetiti ekonomiji.

"Zakonska infrastruktura, zakoni i koncept dokumenti su doprineli pravom i respektibilnom napretku. Zakonska infrastruktura u oblasti vladavine prava i bezbednosti je postigla potreban nivo. Napretka je bilo i oko dijaloga i njegovog okvira, što nam omogućava da najviše vremena posvetimo privredi“, kazao je on.

Haradinaj je ponovio da Vlada nema nameru da ukine taksu od 100 odsto za proizvode iz Srbije i Bosne i Hercegovine koji se uvoze na Kosovo.

Haradinaj kaže da se došlo do okvira dijaloga, ali da pregovarački proces između Beograda i Prištine još nije u završnoj fazi. Haradinaj je rekao da su se prilikom izbora pregovaračkog tima saglasili da im treba proslediti sve materijale u vezi sa dijalogom.

Govoreći o nesporazumima koje je imao sa predsednikom Hašimom Tačijem po pitanju dijaloga, Haradinaj je rekao da je sada situacija drugačija, prenosi Klan Kosova.

"Sada se, srećom, nalazimo u drugoj fazi razvoja, i državna delegacija za razgovore ima podršku predsednika, kao i političkih stranaka u vlasti i opoziciji. Mislim da smo došli do okvira dijaloga, ali još nismo u završnoj fazi. Dakle, ko god ima neki materijal, treba da ga preda delegaciji, kao što sam i ja predao materijale vlade, uključujući i arhive", rekao je Haradinaj.

Dodao je i predsednik mora da otkrije o čemu je razgovarao sa predsednikom Srbije Alekasandrom Vučićem.

"Zamolio sam predsednika da sve što ima preda pregovaračkoj delegaciji. Predsednik održava sastanke sa Vučićem, ali oni ne mogu da pregovaraju o ratnoj šteti, slobodnom tržištu ili nestalima, poslednji je trenutak da delegaciji dostavi sve što ima o tim razgovorima", rekao je Haradinaj.

Veselji: Srbija da prizna Kosovo

Izvor: N1 Kadri Veselji

Predsednik Skupštine Kosova Kadri Veselji izjavio je da je cilj Prištine da Srbija prizna nezavisnost Kosova ili da prestane da sprečava prijem u Ujedinjene nacije, navode prištinski mediji.

"Očekujemo da će nas Srbija priznati kao nezavisnu državu. U izvesnim krugovima nam je rečeno da će nas Srbija priznati", naveo je Veselji, odbacujući podelu Kosova kao mogućnost u pregovorima.

Nećemo dozvoliti podelu Kosova. Unapredićemo prava manjinskih zajednica, izjavio je Veseli, uz najavu da će sledeće godine crnogorska i hrvatska zajednica biti uvedene u Ustav.

"Nastavićemo da podstičemo prava manjinskih zajednica, ali nećemo pristati da zajednica opština sa srpskim većinskim stanovništvom ima izvršna ovlašćenja", rekao je Veselji.

On je odluku o povećanju taksi od 100 odsto na robu iz Srbije i Bosne i Hercegovine okarakterisao kao "prirodan" korak.

To je bila prirodna odluka, pošto smo analizirali agresivan odnos Srbije prema Kosovu. Taksa neće biti ukinuta. U Srbiju izvozimo samo 30 miliona evra, izjavio je Veselji.